นายกรัฐมนตรี ระบุ ไทยพิจารณาคัดเลือกวัคซีนโควิด-19 อย่างรอบคอบ เน้นความปลอดภัย
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวในรายการ PM podcast นายกรัฐมนตรีเล่าเรื่อง ทางเพจไทยคู่ฟ้า ถึงการความปลอดภัยของวัคซีนโควิด-19 ว่า ผลข้างเคียงจากวัคซีนสามารถเกิดขึ้นได้เสมอ ไม่เจาะจงเฉพาะวัคซีนโควิด-19 เท่านั้น ดังนั้นการนำเข้าวัคซีนรัฐบาลจึงพิจารณาอย่างรอบคอบ ศึกษาข้อมูลการวิจัยอย่างครบถ้วนและมีหน่วยงานดูแลด้านความปลอดภัย ทั้งสำนักงานคณะกรรมการอาหารและยา กรมวิทยาศาสตร์การแพทย์ และกระทรวงสาธารณสุข ที่จะดำเนินการอย่างรอบคอบตามมาตรฐานการให้วัคซีนที่ดี ส่วนความจำเป็นว่าทุกคนต้องได้รับการฉีดวัคซีนหรือไม่ นายกรัฐมนตรี กล่าวว่า ความสำคัญของวัคซีนคือ ต้องสร้างภูมิต้านทานให้มากกว่าร้อยละ 95 แต่ยังไม่สามารถรับประกันได้ว่าจะป้องกันการติดเชื้อได้หรือไม่ แต่เนื่องจากมีการแพร่ระบาดทำให้จำเป็นต้องอนุมัติให้ใช้วัคซีนโควิด-19 แบบฉุกเฉินไปก่อน ซึ่งเบื้องต้นวัคซีนที่ไทยสามารถยอมรับได้คือ ผลข้างเคียงไม่มาก และเป็นไปตามหลักเกณฑ์ที่องค์การอนามัยโลกกำหนดคือ มาตรฐานวัคซีนที่ยอมรับได้ร้อยละ 50 สำหรับกลุ่มคนที่จะได้รับวัคซีนโควิด-19 ต้องจัดลำดับตามความจำเป็นคือ กลุ่มบุคลากรทางการแพทย์ กลุ่มคนที่มีโรคประจำตัวและกลุ่มผู้สูงอายุ รวมถึงจะพิจารณาจากพื้นที่เสี่ยงร่วมด้วย เช่น จังหวัดสมุทรสาคร ทั้งนี้จะรอวัคซีนเพียงอย่างเดียวไม่ได้ ทุกคนต้องปฏิบัติตามมาตรการทางสาธารณสุข สวมหน้ากากอนามัย การล้างมือและการเว้นระยะห่างทางสังคม ซึ่งเปรียบเหมือนเป็นวัคซีนที่สามารถทำได้ด้วยตนเอง